b"\n_START_ARTICLE_\nDoctor Zhivago\n_START_SECTION_\nHandling\n_START_PARAGRAPH_\nFilmens handling utspiller seg i Russland i \xc3\xa5rene 1913-1922. Jurij Zhivago mister sine foreldre i meget ung alder og flytter inn hos venner av familien. Med \xc3\xa5rene blir han forelsket i familiens datter, Tonja. Han gifter seg etterhvert med henne og f\xc3\xa5r barn. Jurij er b\xc3\xa5de poet og lege, og n\xc3\xa5r revolusjonen bryter ut f\xc3\xa5r han etterhvert ansvaret for et st\xc3\xb8rre feltsykehus. Etter revolusjonen faller han i un\xc3\xa5de og m\xc3\xa5 flytte til Ural, hvor han blir tvunget til \xc3\xa5 leve isolert. Der slites han mellom forpliktelsene til sin kone og sin store kj\xc3\xa6rlighet Lara.\n_START_SECTION_\nPublikum og \xc3\xb8konomi\n_START_PARAGRAPH_\nFilmen ble en stor kommersiell suksess og spilte inn s\xc3\xa5 mye som 111 millioner dollar i USA alene. Den ligger (per 2019) p\xc3\xa5 en \xc3\xa5ttendeplass over de mest innbringende filmene i USA gjennom tidene. Summen den spilte inn tilsvarer 1,13 milliarder dollar i dagens pengeverdi (2018)._NEWLINE_Produksjonskostnadene var p\xc3\xa5 11 millioner dollar.\n_START_SECTION_\nAnmelderne\n_START_PARAGRAPH_\nFilmen fikk blandet mottakelse av kritikerne i sin samtid. Kritikken gikk blant annet ut p\xc3\xa5 at filmen var for lang, samt p\xc3\xa5stander om at den trivialiserte de historiske hendelsene. Filmen har imidlertid blitt bedre behandlet i ettertid og har oppn\xc3\xa5dd 83\xc2\xa0% p\xc3\xa5 Rotten Tomatoes._NEWLINE_VGs anmelder gav den terningkast fem.\n_START_SECTION_\nPriser\n_START_PARAGRAPH_\nFilmen ble tildelt flere priser. Blant annet fem Oscar-priser (scenografi, musikk, foto, kostyme og adaptert manus) og fem Golden Globes (inkludert beste film). Den ble ogs\xc3\xa5 nominert til Gullpalmen.\n_START_SECTION_\nAnnet\n_START_PARAGRAPH_\nFilmen finnes i ulike versjoner med s\xc3\xa5 forskjellig spillelengde som 160- og 200 minutter._NEWLINE_Maurice Jarre komponerte filmmusikken, blant annet gjennomgangsmelodien \xc2\xabLara's Theme\xc2\xbb._NEWLINE_Den ble i hovedsak innspilt i Spania og Finland._NEWLINE_Den ble ikke tillatt vist i Russland f\xc3\xb8r 1994."